**Biežāk uzdotie jautājumi par Bioloģiski vērtīgo zālāju atjaunošanas (BVZ) konkursa nolikuma nosacījumiem.**

**Kas var iesniegt projekta pieteikumu?**

Projekta pieteikumu var iesniegt **Latvijas Republikā reģistrēta juridiska persona (piemēram, Z/S; SIA; nodibinājums; biedrība; pašvaldība utml.)**, kuras valdījumā vai turējumā esošā īpašumā/īpašumos, tiks īstenotas projekta aktivitātes. Projekta iesniedzējs (īstenotājs) būs atbildīgs par visu projekta aktivitāšu īstenošanu un rezultātu uzturēšanu.

**Vai var iesniegt pieteikumu par citu īpašnieku īpašumā esošām teritorijām?**

Jā var, ja uz projekta īstenošanas (t.sk. rezultātu uzturēšanas) laiku Latvijas Republikā reģistrēta juridiska persona ir noslēgusi vienošanos ar zemes īpašnieku (vai vairākiem īpašniekiem) par projekta aktivitāšu īstenošanu un Nolikuma 2.punktā noteikto pienākumu izpildi pēc projekta īstenošanas laika beigām.

**Kuras teritorijas var pieteikt atbalsta saņemšanai?**

Konkursa mērķis ir finansēt pasākumus, kuru ietvaros tiktu īstenotas dabisko zālāju (ES nozīmes aizsargājamo biotopu) atjaunošanas aktivitātes sekojošās teritorijās:

* ĪADT - dabas parki: “Abavas senleja”, “Aiviekstes paliene”, “Dvietes paliene”, “Daugavas ieleja”, “Engures ezers”, “Kuja”, “Ogres ieleja”, “Pape”, “Piejūra”, “Salacas ieleja”, “Sauka”, “Silene”, “Svētes paliene”,;
* dabas liegumi: “Ances purvi un meži”, “Ābeļi”, “Blažģa ezers”, “Burtnieka ezera pļavas”, “Dubnas paliene”, “Eglone”, “Sventājas upes ieleja”, “Diļļu pļavas”, “Burgas pļavas”, “Durbes ezera pļavas”, “Gudenieki”, “Lielupes grīvas pļavas”, “Lielupes palienes pļavas”, “Lubāna mitrājs”, “Mugurves pļavas”, “Randu pļavas”, “Rūjas paliene”, “Sātiņu dīķi”, “Sitas un Pededzes paliene”, “Svētes ieleja”, “Ventas ieleja”, “Ventas un Šķerveļa ieleja”, “Vidusburtnieks”, “Vidzemes akmeņainā jūrmala”,
* aizsargājamo ainavu apvidus: “Augšdaugava”, “Augšzeme”, “Kaučers”, “Veclaicene”, “Vestiena”, “Ziemeļgauja”, nacionālie parki: “Gaujas nacionālais parks”, “Ķemeru nacionālais parks”, “Rāznas nacionālais parks”, “Slīteres nacionālais parks”.

**Kādas ir atbalstāmās aktivitātes?**

Projektā var plānot un veikt sekojošu darbus:

* koku un krūmu novākšanu, krūmu atvašu ierobežošanu;
* atvašu, koku un krūmu atlieku novešanu no lauka;
* vairākkārtēju aizaugušu platību pļaušanu, tai skaitā ar rokas darba rīkiem, un biomasas novākšanu;
* pirmreizēja apauguma novākšanu meliorācijas grāvjos, vēsturisko virszemes noteces grāvju atjaunošanu, novācot un izvācot apaugumu un sanesumus, lai veicinātu virszemes ūdens noteci (nav pieļaujama grāvju padziļināšana, gultnes maiņa un jaunu meliorācijas sistēmu izveide);
* zālāja virsmas līdzināšanu, lai likvidētu ciņus, kurmju un mežacūku rakumus, t.sk. frēzēšanu - pirms zālāju virsmas līdzināšanas uzkrājušās kūlas un apauguma novākšanu;
* atjaunojošā pļaušana vai atjaunojošā noganīšana.

**Kādu platību var pieteikt?**

Projekta pieteikumā kopējā BVZ jāpiesaka **ne mazāk kā 10 ha.** Atjaunojamai dabiskā zālāja platībai jābūt kartogrāfiski identificētai projekta iesniegšanas brīdī.

**Cik lielas izmaksas varu plānot uz 1ha?**

Attiecināmo izmaksu maksimālais kopējais apjoms **nedrīkst pārsniegt 1 500 EUR/ha**.

**Cik liels līdzfinansējums jāplāno?**

Projekta iesniedzējam (īstenotājam) projekta īstenošanai jānodrošina pašu ieguldījums **ne mazāk kā 15 %** no kopējām projekta attiecināmajām izmaksām.

**Cik ilgs būs projekta pēcuzraudzības periods?**

Projekta pēcuzraudzības periods būs **5 gadi**, kura laikā projekta īstenotājs ir atbildīgs par projekta rezultātu uzturēšanu labā kvalitātē, kā arī nodrošināt, ka projektā atjaunotās platības 5 gadus pēc projekta beigām netiek pārveidotas (piem. apartas, apmežotas, apstādītas ar augļu kokiem un ogulājiem u.c.).

**Kādas saistības pieteicējam būs pēc projekta īstenošanas?**

Projekta īstenotājam pēc projekta noslēguma tiks noteikts pienākums par atjaunoto zālāju platībām pieteikties atbalsta maksājumu saņemšanai Latvijas Lauku attīstības programmas pasākumos, kas vērsti uz bioloģiskās daudzveidības uzturēšanu zālājos, kā arī nodrošināt, ka projektā atjaunotās platības 5 gadus pēc projekta beigām netiks pārveidotas.

**Kādas platības nedrīkst pieteikt?**

Netiek atbalstīta tādu platību atjaunošana par dabiskiem zālājiem, kas ir pieteiktas vai jau saņem atbalsta maksājumus Lauku atbalsta dienestā, vai kas kopš 2015.gada tikušas pārveidotas (piem. apartas, apmežotas, apstādītas ar augļu kokiem un ogulājiem u.c.), un par ko pieņemts valsts iestāžu lēmums tās atjaunot atpakaļ par ilggadīgo zālāju vai bioloģiski vērtīgu zālāju (t.i. platības Lauku atbalsta dienestā ir bijušas pieteiktas atbalsta saņemšanai un ir bijis aizliegts zālājus iznīcināt).

**Kāds ir maksimālais projekta īstenošanas laiks?**

Pieteiktais projekts ir jāīsteno līdz  **2022. gada 31. augustam**.

**Kad man ir jāuzsāk projekta plānotās aktivitātes?**

Projektā plānotās aktivitātes jāuzsāk **ne vēlāk kā līdz 2021.gada 1. septembrim**, izņemot gadījumus, kad paredzēto aktivitāšu veikšana nav atļauta vai nav iespējama ārējo apstākļu dēļ.

**Vai var veikt saimniecisko darbību pieteiktās platībās?**

Projektu konkursā netiek atbalstīti projekti, ja atbalsts projekta aktivitātēm ir kvalificējams kā komercdarbības atbalsts (projekta aktivitātes saistītas ar saimniecisko darbību un ekonomiskās priekšrocības gūšanu). **Saimnieciskā darbība** - darbība, kas vērsta uz preču ražošanu, darbu izpildi, tirdzniecību un pakalpojumu sniegšanu par atlīdzību).

Jautājums par valsts atbalstu iesniegtā projekta kontekstā var tikt izskatīts, ja projektā iesaistīto īpašumu valdītājs ar minēto īpašumu projekta laikā vai pēcuzraudzības 5 gadu periodā veiks saimniecisko darbību un attiecībā uz saimniecisko darbību iegūs ekonomiskas priekšrocības, kādas tas nevarētu iegūt, ja finansējums projektam netiktu piešķirts.

**Kā es varu iesniegt projekta pieteikumu?**

Projekts, aizpildot konkursa Nolikumā noteiktu veidlapu un pielikumus, jāiesniedz sūtot elektroniska dokumenta veidā, kas parakstīts ar drošu elektronisko parakstu un satur laika zīmogu uz e-pastu pasts@vraa.gov.lv , līdz **2021.gada 30.aprīlim**, plkst. 23.59.

**Kāds ir projekta pieteikuma iesniegšanas termiņš?**

Projekta iesniegums elektroniski jāiesniedz Valsts reģionālās attīstības aģentūrā **līdz 2021. gada 30.aprīlim.**